Diari Oficial de la Generalitat Valenciana


Sumari del DOGV 2403, del 09-12-1994 (1994/833255)

RESOLUCIÓ de 29 de novembre de 1994, de la Secretaria General de la Conselleria d'Administració Pública per la qual es disposa la publicació del conveni de col.laboració entre la Conselleria d'Agricultura, Pesca i Alimentació i l'associació Centre per a la Promoció Econòmica i Cultural dels Ports.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2403

Data del DOGV
:   09-12-1994

Secció del DOGV
:   ALTRES DISPOSICIONS

Número del document
:   1994/833255


Data del document
:   29-11-1994

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 29 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de col·laboració entre la Conselleria d'Agricultura, Pesca i Alimentació i l'associació Centre per a la Promoció Econòmica i Cultural dels Ports. Subscrit, després de la tramitació reglamentària, entre la Conselleria d'Agricultura, Pesca i Alimentació i l'Associació Centre per a la Promoció Econòmica i Cultural dels Ports, el dia 27 d'octubre de 1994, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0615/94, i que figura com a annex d'aquesta resolució.  
València, 29 de novembre de 1994.- El secretari general de la Conselleria d'Administració Pública.  
Conveni de col·laboració entre la Conselleria d'Agricultura, Pesca i Alimentació, i l'associació Centre per a la Promoció Econòmica i Cultural dels Ports.  
València, 27 d'octubre de 1994  
Reunits  
D'una banda, el conseller d'Agricultura, Pesca i Alimentació de la Generalitat Valenciana, Josep Maria Coll i Comin.  
I de l'altra, el senyor president del Grup d'Acció Local dels Ports, Javier Fabregat Antolí, en representació de l'associació Centre per a la Promoció Econòmica i Cultural dels Ports.  
Ambdues parts es reconeixen mútuament la capacitat i la competència per a subscriure aquest conveni i  
Exposen  
Que l'associació Centre per a la Promoció Econòmica i Cultural dels Ports, abreujadament, CEDER dels Ports, té com a fins socials els que es descriuen en l'article tercer, punts de l'1 al 8 dels seus estatuts, i que, en síntesi, es refereixen a la cooperació de la dita associació en el desenvolupament integral de la comarca dels Ports, i que, així mateix, ha assumit la gestió relativa a la programació, la posada en marxa i el control de les activitats relatives al programa de la CEE Leader 1.  
Que la Conselleria d'Agricultura, Pesca i Alimentació de la Generalitat Valenciana té interès en el seguiment de les actuacions que ha realitzat i que puga continuar realitzant l'associació esmentada, alhora que considera que la col·laboració entre ambdues institucions en les accions de foment agrari que són de la seua competència beneficiaran, sense dubte, el desenvolupament de la comarca dels Ports i per això,  
Acorden  
Primer. El CEDER dels Ports es compromet a realitzar les activitats següents:  
a) Cooperar amb els òrgans directius i territorials de la Conselleria d'Agricultura, Pesca i Alimentació en la prestació de l'activitat d'informació de les línies i els programes d'ajuda de l'administració agrària autonòmica a les corporacions locals, les entitats, els agricultors i els ramaders de la comarca.  
b) Prestar als òrgans directius i territorials de la Conselleria d'Agricultura, Pesca i Alimentació els informes que se li sol·liciten en matèria de desenvolupament agrari, en relació amb la problemàtica de la zona.  
c) Facilitar als òrgans directius de la Conselleria d'Agricultura, Pesca i Alimentació les dades relatives als programes Leader elaborats i les vicissituds del compliment d'aquests, i la resta d'informació corresponent a la consecució dels objectius previstos.  
Segon. La Conselleria d'Agricultura, Pesca i Alimentació, per la seua banda, es compromet a finançar parcialment les despeses corrents del CEDER dels Ports, durant la vigència d'aquest conveni, i satisfer la quantitat de 2.200.000 pessetes (IVA inclòs), que es pagaran a l'associació esmentada en el compte corrent número 3626178280, de Bancaixa (codi d'entitat 2077), sucursal de Morella (codi de sucursal 0435).  
Tercer. La prestació econòmica assumida per la Generalitat ho serà a càrrec del capítol IV del pressupost de l'any 1994, concepte Conveni de Col·laboració per a la Promoció Econòmica i Cultural dels Ports, del programa Estructures Agràries i Desenvolupament Rural, codi 531.10.  
Quart. El treballs es pagaran, amb la certificació prèvia d'aprovació del director general d'Estructures Agràries i Desenvolupament Rural, de la manera següent:  
- 880.000 pessetes (40% del total), una vegada transmesa la informació i l'elaboració dels informes encomanats per la conselleria en matèria de desenvolupament rural als quals fan referència els apartats a) i b) de l'acord primer d'aquest conveni.  
- 1.320.000 pessetes (60% del total) en el moment de la conclusió dels compromisos del conveni.  
Cinquè. La vigilància del compliment d'aquest conveni correspondrà al senyor Pedro Martínez Francés, cap del Servei de Desenvolupament Rural i Ajudes Estructurals de la Conselleria d'Agricultura, Pesca i Alimentació, el qual podrà dirigir-se com a interlocutor vàlid al senyor Javier Fabregat Antolí, com a representant del CEDER dels Ports.  
Sisè. La duració d'aquest conveni acabarà el 31 de desembre de 1994.  
No obstant això, aquest conveni queda configurat per les parts com a conveni marc quan possibilite ulteriors col·laboracions entre la Generalitat Valenciana i el CEDER dels Ports perquè, mitjançant convenis específics, es puguen establir altres línies de cooperació concretes.  
Setè. Els informes, les propostes i les activitats que ha de realitzar el CEDER dels Ports, els farà dins del termini establert en l'acord anterior i l'incompliment no justificat d'açò determinarà la resolució del conveni per part del conseller d'Agricultura, Pesca i Alimentació.  
Quan l'incompliment es dega a força major o altres causes justificades, el CEDER dels Ports sol·licitarà, abans que s'acabe, la corresponent ampliació de termini, que concedirà, si s'escau, el conseller d'Agricultura, Pesca i Alimentació, amb la modificació i l'ajust previs de la periodicitat de la despesa, fins i tot en el supòsit de l'anualitat.  
Així mateix, l'incompliment de les obligacions d'aquest conveni per part de la Conselleria d'Agricultura, Pesca i Alimentació determinarà la possibilitat de resolució per part del CEDER dels Ports.  
I, de conformitat, ambdues parts firmen aquest conveni per quadruplicat i a un sol efecte, en el lloc i la data indicats en l'encapçalament.  
El conseller d'Agricultura, Pesca i Alimentació: Josep Maria Coll i Comin.  
El president del Grup d'Acció Local dels Ports: Javier Fabregat Antolí.